Huis gou verkoop ná Baaise agent dit regruk | News24
Huis gou verkoop ná Baaise agent dit regruk
; Kobie Potgieter, eiendomsagent van Remax Independent in die Baai, is eersdaags te sien in die kykNET-program Vat jou goed en trek. Foto: Werner Hills
'N HUIS wat ses maande lank op die "rak" gesit het, is binne twee weke verkoop nadat een van die Baai se top-eiendomsagente en 'n TV-span dit reggeruk het.
Kobie Potgieter, eienaar van drie Remax Independent-agentskappe in die Baai, het die Vriendelike Stad verteenwoordig in die realiteitsprogram Vat jou goed en trek op kykNET.
"Die program bestaan uit 13 episodes en elke episode het verskillende huise wat eiendomsagente sukkel om te verkoop," het Potgieter vertel.
Toe sy gevra is om op die program te verskyn het sy geweet van 'n huis in Lovemore Heights waaraan kopers net nie wou byt nie.
Sy meen daar is altyd 'n rede waarom 'n huis nie maklik verkoop nie. "Daar is mos maar altyd iets wat potensiële kopers afsit en by hierdie huis was dit die ventilasie in die een kamer en die kaggelmuur wat swak gepleister was."
Die formaat van die program het geverg dat Potgieter raad aan die eienaars gee oor wat dit is wat hul huis in 'n kopersdroom kan omskep.
"Daar was R50 000 beskikbaar van die verskeie borge van die program wat betaal het vir die opknapping van die huis.
"Dit was alles real, niks was vooraf beplan of geoefen nie. Ek het partykeer iets gesê wat ek nie gedink het op kamera gaan wees nie, maar dan was die kamera by."
Die huis is twee weke ná die opknappings verkoop.
"Kobie was die eerste agent wat ek genader het om op die program te verskyn. Haar naam loop haar vooruit in die eiendomsbedryf en ek het geweet sy sal beslis 'n aanwins wees vir die reeks – en ek was reg!" het Henck Conrey, die vervaardiger en aanbieder van Vat jou goed en trek, gesê.
Potgieter het so goed gevaar dat sy weer op die kassie gaan verskyn.
"Haar kundigheid as eiendomsagent in die Oos-Kaap en haar vermoë om potensiaal in 'n eiendom raak te sien is die rede hoekom ons haar gekies het vir 'n tweede reeks," aldus Conrey.
Potgieter se raad aan huiseienaars is om 'n eiendomsagent te raadpleeg wanneer hulle besluit om aan te bou.
"Partykeer is dit beter om jou huis te verkoop en dan 'n nuwe een te koop presies soos wat jy wil hê, want die vloei van 'n mens se huis het 'n groot invloed wanneer dit kom by verkoop."
Sy was tien jaar lank onderwyseres, en dié vaardighede pas sy steeds as eiendomsagent toe.
"Ek bied gereeld opleiding aan omdat dit vir my lekker is om kennis oor te dra. Ek het ook my eie persoonlike assistentstelsel uitgewerk en daaroor in Duitsland gaan opleiding bied."
Ná 15 jaar in die eiendomsmark het sy nou 90 werknemers in drie kantore.
"Ek is tans onder die top-10 van Remax-eiendomsagente wêreldwyd; en dit is 93 000 mense in 90 verskillende lande. Ek is baie geseënd en kan net vir Liewe Jesus dankie sê."